FI Euroopan unionin virallinen lehti CE 84/890

(2004/C 84 E/0984)

KIRJALLINEN KYSYMYS E-0834/04

esittäjä(t): Olivier Dupuis (NI) komissiolle

(15. maaliskuuta 2004)

Aihe: Yhdeksän vuotta vankeutta 0,5 gramman metadoniannoksen luovuttamisesta Venäjällä

Vuonna 2003 moskovalainen 32-vuotias toimittaja Uljana Belozerova tuomittiin Venäjän federaation rikoslain 228 artiklan 4 §:n mukaisesti yhdeksäksi vuodeksi vankilaan. Tuomionsa hän istuisi erittäin tarkoin valvotussa vankilassa. Häntä syytettiin 0,5 gramman metadoniannoksen julkisesta myymisestä. Belozerovaa kohtaan nostettu syyte perustuu ainoastaan erään nuoren huumeidenkäyttäjän todistukseen, jonka mukaan Belozerova olisi laittanut kyseistä ainetta sisältäneen paketin lastentarhan hiekkalaatikkoon osoittaen siten aikomuksensa myydä aine. Syyttäjä painotti sitä, että koska Belozerovan tarkoitus oli antaa kyseistä ainetta oleva annos toiselle huumeidenkäyttäjälle, oli lainmukaista rinnastaa tämä teko seurauksiinsa. Teko aiheutti julkisen vaaratilanteen ja oli rikollisessa tarkoituksessa tehty; niinpä se piti määritellä harkituksi murhaksi. Huumeidenkäyttäjä Uljana Belozerova on yksi niistä sadoista tuhansista henkilöistä, jotka ovat Venäjällä armottoman huumeiden vastaisen taistelun uhreja. He kärsivät jopa kymmeninä vankilavuosina tämän huumeidenkäyttäjiin kohdistuvan rangaistuspolitiikan seurauksista sekä yhdenmukaisen ja tehokkaan huumepolitiikan puuttumisesta.

Mitä tietoja komissiolla on tästä tapauksesta ja ylipäänsä Venäjän huumeenkäyttäjien laajamittaisesta rangaistusilmiöstä ja tämän rangaistuspolitiikan seurauksista? Onko komission mielestä lainmukaista rinnastaa 0,5 gramman metadoniannoksen luovuttaminen tai jopa myyminen harkittuun murhaan? Yleisemmin ottaen onko komissio sitä mieltä, että tämä tapaus esimerkkinä tuhansien joukossa on vain eräs oire vakavista toimintahäiriöistä, joita Venäjän federaation oikeusjärjestelmässä ja oikeusvaltion tilassa on?

Christopher Patteriin komission puolesta antama vastaus

(27. huhtikuuta 2004)

Komissio ei voi ottaa kantaa tähän nimenomaiseen tapaukseen, joka on Venäjän sisäinen oikeudellinen asia. Periaatteessa huumausainekaupasta määrättävä rangaistus riippuu — myös Venäjällä — myydyn huumausaineen määrästä, siitä onko tuomittu henkilö rikoksenuusija vai ei, rikoksentekijän aiemmista tuomioista jne. Komissio katsoo kuitenkin, että Venäjän olisi varmistettava lainsäädännön oikeudenmukainen, syrjimätön ja oikeasuhteinen soveltaminen, sillä nämä periaatteet ovat olennainen osa EU:n ja Venäjän välistä kumppanuutta. Komissio on korostanut — ja korostaa vastedeskin — tätä näkemystä käydessään poliittista vuoropuhelua Venäjän kanssa.

Komissio on tietoinen siitä, että Venäjän on tarpeen parantaa oikeuslaitoksensa toimivuutta ja riippumattomuutta, sekä Venäjän nykyisistä pyrkimyksistä oikeusjärjestelmän uudistamiseksi. Komissio seuraa näitä pyrkimyksiä tarkoin ja tukee niitä aktiivisesti teknisen avun Tacis-ohjelman kautta.

Komissio toteaa Venäjän pyrkimyksistä huumausaineiden väärinkäytön torjumiseksi, että tehokkaan huumausaineiden vastaisen strategian on noudatettava kysyntää ja tarjontaa vähentävien toimenpiteiden väliseen tasapainoon tähtäävää toimintamallia, jollainen on hahmoteltu esimerkiksi huumausaineita koskevassa EU:n toimintasuunnitelmassa vuosiksi 2000—2004. Etusija on annettava erityisesti ennalta ehkäiseville toimenpiteille ja huumeriippuvaisten lääketieteelliselle hoidolle, jotta heidät voidaan integroida uudelleen yhteiskuntaan. Tämä politiikka heijastuu vuoropuhelussa, jota EU käy yhteisön ulkopuolisten maiden kanssa, Venäjä mukaan luettuna.